ตำบลละล้านเข็นแรงซื้อไม่ขึ้น
นักวิเคราะห์เผยอัดฉีดเงินตำบลละล้าน 3,052 ตำบล ยังไม่พอหนุนกำลังซื้อภูมิภาค
17 ก.พ. 2558

นักวิเคราะห์เผยอัดฉีดเงินตำบลละล้าน 3,052 ตำบล ยังไม่พอหนุนกำลังซื้อภูมิภาค 
ศูนย์วิเคราะห์เศรษฐกิจทีเอ็มบี เปิดเผยการประเมินโครงการสร้างรายได้และกระตุ้นการจ้างงานชุมชนตำบลละ 1 ล้านบาท ว่า แม้ภาคอีสานน่าจะได้เงินอัดฉีดมากที่สุดกว่า 2,000 ล้านบาท จากพื้นที่เสี่ยงประสบภัยแล้งถึง 70% จากทั้งหมด 3,052 ตำบลทั่วประเทศ แต่เม็ดเงินดังกล่าวยังคงไม่เพียงพอที่จะกระตุ้นกำลังซื้อในภูมิภาคให้ฟื้นตัว
ทั้งนี้ เม็ดเงินต่อรายที่เกษตรกรจะได้รับจากทั้งหมด 23 ล้านคนทั่วประเทศนั้น เฉลี่ยต่อรายจะกระจุกอยู่ในภาคอีสานมากที่สุดตามพื้นที่เสี่ยงเฉลี่ย 190 บาท/คน ภาคกลาง 128 บาท ภาคเหนือ 84 บาท และภาคใต้ 15 บาท 
หากประเมินเม็ดเงินทั้งหมด 3,052 ล้านบาท ที่จะเข้าสู่ระบบเศรษฐกิจจริงจะพบว่า เกษตรกรนำเงินไปซื้อสินค้าอุปโภคบริโภคเกือบ 50% ซื้อปัจจัยการผลิตการเกษตร 35% อีก 18% นำไปใช้ด้านอื่นๆ หรือเท่ากับเงินเกือบ 2,000 ล้านบาท จะหมุนเวียนในเศรษฐกิจชุมชน และอีกราว 1,000 ล้านบาท จะใช้จ่ายเพื่อซื้อปัจจัยการผลิตทำการเกษตร 
อย่างไรก็ตาม ศูนย์วิเคราะห์ฯ ทีเอ็มบี ระบุว่า จำนวนเงินดังกล่าวคิดเป็นสัดส่วนเพียง 0.2% ของผลิตภัณฑ์มวลรวม (จีดีพี) ในภาคเกษตรเท่านั้น ซึ่งจะช่วยพยุงกำลังซื้อได้เพียงระดับหนึ่ง
นอกจากนี้ สภาพัฒนาเศรษฐกิจและสังคมแห่งชาติ ยังรายงานว่าจีดีพีภาคเกษตรกรรมในไตรมาส 4 ปี 2557 หดตัวลงถึง 4.1% จากที่ขยายตัวได้ 1% ในไตรมาสก่อนหน้า จากผลผลิตปาล์มน้ำมันและสับปะรดที่ออกสู่ตลาดลดลง และการลดพื้นที่ปลูกยางพารา ซึ่งแนวโน้มราคาสินค้าเกษตรขาลงจะยังคงเป็นปัจจัยถ่วงกำลังซื้อในภูมิภาค
ดังนั้น ภาครัฐจึงจำเป็นต้องเร่งออกมาตรการกระตุ้นกำลังซื้อเพิ่มเติม จากที่กำลังพิจารณาหลายมาตรการ อาทิ การแจกคูปองเกษตรกรแลกซื้อวัสดุ/ปัจจัยการผลิตวงเงิน 4-5 หมื่นล้านบาท ซึ่งแม้จะไม่ใช่มาตรการแก้ปัญหาระยะยาว แต่อย่างน้อยก็น่าจะช่วยหนุนกำลังซื้อของเกษตรกรให้กระเตื้องกลับขึ้นมาได้ในระยะเร่งด่วน